ลุ้น Q1 รายได้ NSL ฟื้นตัวแรง หนุนกำไร 59 ลบ. โบรกเชียร์เป้า 21 บ.
ลุ้นไตรมาส 1/65 รายได้ NSL ฟื้นตัวแรง หลังโควิด-19 คลี่คลาย กระตุ้นกำลังซื้อเพิ่ม-ทยอยปรับขึ้นราคาสินค้า คาดหนุนกำไร 59 ลบ. โต 34% โบรกเชียร์ “ซื้อ” แนะนำเป้า 21 บ. คงเป้ากำไรทั้งปีโต 30%
ลุ้นไตรมาส 1/65 รายได้ NSL ฟื้นตัวแรง หลังโควิดคลี่คลาย กระตุ้นกำลังซื้อเพิ่มคาดหนุนกำไร 59 ลบ. โต 34% โบรกเชียร์ “ซื้อ” แนะนำเป้า 21 บ.
18 เม.ย. 2565

บริษัทหลักทรัพย์ฟินันเซีย ไซรัส จำกัด (มหาชน) หรือ บล.ฟินันเซีย ไซรัส  ระบุในบทวิเคราะห์เกี่ยวกับหุ้นบริษัท เอ็นเอสแอล ฟู้ดส์ จำกัด (มหาชน) หรือ NSL ว่า คาดกำไรสุทธิไตรมาส 1/2565 ของ NSL อยู่ที่ 59 ล้านบาท เพิ่มขึ้น 33.9% เมื่อเทียบจากไตรมาสก่อน และ 5% เมื่อเทียบจากปีก่อน ถือเป็นการฟื้นตัวดีกว่าที่เคยคาด แม้เริ่มเผชิญต้นทุน/วัตถุดิบราคาเนื้อสัตว์และแป้งสาลีสูงขึ้น 4% แต่บริษัทได้เริ่มปรับขึ้นราคาสินค้า (บางรายการ) ทันที 2 บาท/ชิ้น กอปรกับคาดปริมาณขายกลับมาฟื้นตัวแข็งแกร่งหลังโควิดคลี่คลาย
ดังนั้นจึงคาดรายได้ไตรมาส 1/2565 เติบโต 5.8% เมื่อเทียบจากไตรมาสก่อน และ 18% เมื่อเทียบจากปีก่อน ถือเป็นการเติบโตได้สูงกว่า SSSG ไตรมาส 1/2565 ของ CPALL ที่คาดว่าจะเติบโตราว 10%-12% เมื่อเทียบจากปีก่อน และด้วยการปรับขึ้นราคาที่หักล้างต้นทุนได้ทั้งหมด คาดอัตรากาไรขั้นต้นจะฟื้นตัวมาอยู่ที่ 17.4% จาก 16.8% ในไตรมาส 4/2564 แต่ยังต่ำกว่าปีก่อนที่ต้นทุนยังไม่ปรับขึ้น และคาดจะควบคุมค่าใช้จ่ายได้ดีต่อเนื่อง คาดสัดส่วน SG&amp;A to Sale จะอยู่ที่ 9% จาก 10.1% ในไตรมาส 4/2564
ขณะที่สถานการณ์ต้นทุนวัตถุดิบยังค่อนไปในทางทรงตัว ผลกระทบจากราคาแป้งสาลีปรับขึ้นยังกระทบจำกัด ส่วนหนึ่งเพราะคิดเป็นสัดส่วนต้นทุนไม่มาก เมื่อเทียบกับต้นทุนเนื้อสัตว์ (เช่น แฮม ไส้กรอก หมูหยอง) ขณะที่ไตรมาส 2/2565 ถือเป็นช่วง High Season ของธุรกิจ คาดเห็นการเติบโตของรายได้ต่อเนื่อง และน่าจะยังรักษาระดับอัตรากำไรขั้นต้นได้ใกล้เคียงไตรมาส 1/2565 ทั้งนี้ผู้บริหารยังตั้งเป้ารายได้ปี 2565 เติบโตสูง 28% เป็น 3.9 พันล้านบาท มาจากทั้งการฟื้นตัวตาม 7-11 รวมถึงกลุ่ม Food Service (ลูกค้าคือ โรงแรม ร้านอาหาร และห้างค้าปลีก) ที่ล่าสุดฟื้นตัวได้ดีหลังโควิดคลี่คลาย
ทั้งนี้หากกำไรไตรมาส 1/2565 เป็นไปตามคาด จะคิดเป็นสัดส่วน 24% ของประมาณการทั้งปี ภาพรวมยังดูสอดคล้องกับประมาณการของบล.ฟินันเซีย ไซรัส ดังนั้นยังคาดกำไรสุทธิปี 2565 ไว้ที่ 248 ล้านบาท เพิ่มขึ้น 29.9% เมื่อเทียบจากปีก่อน และคงราคาเป้าหมายที่ 21 บาท (อิง PE เดิม 25 เท่า)
 